ROZHODNUTIE KOMISIE
zo 4. apríla 2005
o zjednodušených osvedčeniach na dovoz spermií hovädzieho dobytka a čerstvého bravčového mäsa z Kanady a o zmene a doplnení rozhodnutia 2004/639/ES
[oznámené pod číslom K(2005) 1002]
(Text s významom pre EHP)
(2005/290/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 1999/201/ES zo 14. decembra 1998 o uzatvorení Dohody medzi Európskym spoločenstvom a vládou Kanady o sanitárnych opatreniach na ochranu zdravia ľudí a zvierat pri obchodovaní so živými zvieratami a živočíšnymi produktmi (1), najmä na jeho článok 3,
so zreteľom na smernicu Rady 88/407/EHS zo 14. júna 1988, ktorou sa stanovujú veterinárne požiadavky pre obchodovanie so zmrazeným semenom domáceho dobytka v Spoločenstve a pre jeho dovoz do Spoločenstva (2), najmä na jej článok 10 ods. 2 a článok 11 ods. 2,
so zreteľom na smernicu Rady 72/462/EHS z 12. decembra 1972 o zdravotných problémoch a problémoch veterinárnych inšpekcií pri dovoze hovädzieho dobytka a ošípaných a čerstvého mäsa z tretích krajín (3), najmä na jej články 16 ods. 1 a 22 ods. 2,
so zreteľom na smernicu Rady 2002/99/ES zo 16. decembra 2002 ustanovujúcu pravidlá zdravia zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), najmä na jej článok 8 ods. 4 a článok 9 ods. 4 písm. b),
keďže:
(1)
Príloha V k dohode zo 17. decembra 1998 medzi Európskym spoločenstvom a vládou Kanady o sanitárnych opatreniach na ochranu zdravia ľudí a zvierat pri obchodovaní so živými zvieratami a živočíšnymi výrobkami („dohoda“) určuje opatrenia týkajúce sa zdravia ľudí a zvierat na dovozy do Spoločenstva niektorých zvierat a výrobkov z nich, pre ktoré by mala byť uznaná rovnocennosť.
(2)
Príloha VII k dohode ustanovuje zjednodušené úradné osvedčenia týkajúce sa zdravia zvierat a/alebo ľudí, ktoré budú zahrnuté do vzorového zdravotného osvedčenia na dovozy do Spoločenstva živých zvierat a živočíšnych výrobkov, pre ktoré bola uznaná rovnocennosť opatrení (Yes-1).
(3)
V súvislosti s veterinárnymi požiadavkami na základe smernice 88/407/EHS, zmenenej a doplnenej smernicou 2003/43/ES (5), bola pre spermu hovädzieho dobytka uznaná rovnocennosť, a preto by sa malo pre spermie hovädzieho dobytka vytvoriť zjednodušené vzorové osvedčenie.
(4)
Je potrebné upresniť, že použitie vzorových veterinárnych osvedčení stanovených v rozhodnutí Komisie 2004/639/ES zo 6. septembra 2004, ktorým sa ustanovujú podmienky dovozu spermií domácich zvierat druhov hovädzieho dobytka (6), sa požaduje bez toho, aby boli dotknuté špecifické požiadavky certifikácie, založené na dohodách o rovnocennosti medzi Spoločenstvom a tretími krajinami. Rozhodnutie 2004/639/ES by sa malo zodpovedajúcim spôsobom zmeniť a doplniť.
(5)
V prípade bravčového mäsa bola uznaná rovnocennosť vzhľadom na požiadavky týkajúce sa zdravia ľudí, avšak nie vzhľadom na veterinárne požiadavky. Preto sa zjednodušenie založené na rovnocennosti vzorového osvedčenia pre bravčové mäso vzťahuje len na opatrenia týkajúce sa zdravia ľudí.
(6)
Smernica Rady 93/119/ES z 22. decembra 1993 o ochrane zvierat počas porážky alebo utratenia (7) stanovuje, že zdravotné osvedčenia sprevádzajúce mäso, ktoré sa má doviezť z tretej krajiny, sú doplnené o osvedčenie potvrdzujúce, že zvieratá uvedené v tejto smernici boli porazené za podmienok, ktoré poskytujú záruky humánneho zaobchádzania, minimálne rovnocenné s tými, ktoré sú stanovené v tejto smernici. Toto osvedčenie by sa malo zahrnúť do vzorového osvedčenia pre čerstvé bravčové mäso, navrhovaného v tomto rozhodnutí.
(7)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty povolia dovoz spermií domácich zvierat druhov hovädzieho dobytka z Kanady, ktoré vyhovujú požiadavkám certifikácie stanoveným vo vzorovom osvedčení uvedenom v prílohe I, a ktoré sprevádza toto osvedčenie, náležito vyplnené a vystavené, pred odchodom zásielky z Kanady.
Článok 2
Členské štáty povolia dovoz z Kanady čerstvého mäsa domácich ošípaných, ktoré vyhovuje požiadavkám certifikácie stanoveným vo vzorovom osvedčení uvedenom v prílohe II, a ktoré sprevádza toto osvedčenie, náležito vyplnené a vystavené, pred odchodom zásielky z Kanady.
Článok 3
V článku 1 rozhodnutia 2004/639/ES sa dopĺňa tento odsek 4:
„4. Požiadavka stanovená v odseku 1, použiť vzorové veterinárne osvedčenie uvedené v prílohe II časť 1, sa uplatňuje bez toho, aby boli dotknuté špecifické požiadavky certifikácie a vzorové osvedčenia prijaté v súlade s dohodami medzi Spoločenstvom a tretími krajinami, na základe uznania rovnocennosti.“
Článok 4
V prechodnom období, ktoré nepresiahne 90 dní od dátumu začiatku uplatňovania tohto rozhodnutia, povolia členské štáty dovoz spermií domácich zvierat druhov hovädzieho dobytku a čerstvého mäsa domácich ošípaných z Kanady na základe vzorových osvedčení uplatniteľných pred dátumom uplatnenia tohto rozhodnutia.
Článok 5
Toto rozhodnutie je určené členským štátom.
V Bruseli 4. apríla 2005